
              REPUBLIKA HRVATSKA

KRAPINSKO – ZAGORSKA ŽUPANIJA

                    GRAD ZLATAR

     GRADSKO VIJEĆE
         PREDSJEDNIK
KLASA: 402-01/11-01/31

URBROJ: 2211/01-01-11-2
Zlatar, 31. kolovoza 2011.

Na temelju članka 29. Statuta  Grada Zlatara («Službeni  glasnik Krapinsko – zagorske  županije»  br. 28/09 i 29/09 - ispravak) Gradsko vijeće Grada Zlatara, na prijedlog gradonačelnika, na 15. sjednici, održanoj 31. kolovoza 2011. godine, donijelo je

ODLUKU

 o utvrđivanju kriterija i postupka za dodjelu financijske potpore udrugama na području Grada Zlatara
Članak 1.

Ovom Odlukom o utvrđivanju kriterija za dodjelu financijske potpore udrugama na području Grada Zlatara (dalje u tekstu: Odluka) određuju se kriteriji i postupak za dodjelu financijske potpore iz sredstava gradskog proračuna udrugama na području Grada Zlatara.

Članak 2.

Postupak odobravanja financijske potpore:
1. određivanje prioriteta za financiranje projekata i programa udruga za proračunsku godinu,

2. raspisivanje javnog natječaja,
3. otvaranje zaprimljenih prijava,
4. procjenjivanje prijavljenih projekata i programa od strane za tu svrhu osnovanog povjerenstva,
5. dostavljanje rezultata natječaja svim sudionicima natječaja,
6. javno objavljivanje rezultata natječaja,
7. sklapanju ugovora o financiranju s udrugama kojima je odobrena financijska potpora,
8. praćenju i ocjenjivanju provedbe odobrenih programa i projekata.
Članak 3.

Financijska potpora dodjeljivat će se programima i projektima udruga koji 

ispunjavaju opće kriterije, a odnose se na:

· unapređenje kvalitete življenja te zaštitu i očuvanje zdravlja,

· zaštitu okoliša i održivi razvoj, 

· zaštitu kulturne baštine,

· unapređenje odgoja i obrazovanja ciljne skupine ili sredine, posebno mladih,

· unapređenje gospodarskog statusa ciljne skupine ili sredine,

· unapređenje socijalnog statusa ciljne skupine ili sredine,

· zaštitu osoba i skupina s posebnim potrebama i invaliditetom.

Članak 4.

Uz opće kriterije udruge koje prijavljuju programe i projekte trebaju 

 ispunjavati i posebne kriterije:

· brojnost pripadnika ciljanih skupina uključenih u provođenje programa,

· broj članova udruge uključenih u provođenje programa,

· brojnost korisnika rezultata provođenja programa,

· multipliciranje učinaka uloženih sredstava vlastitim dobrovoljnim aktivnostima,

· financijska potpora programu od drugih udruga, zajednica ili institucija,

· suradnja s drugim institucijama u provođenju programa,

· inovativnost programa, primjena novih tehnologija, ekonomičnost i dugoročnost programa-projekta,

· promicanje Grada Zlatara na nivou države i međunarodnom nivou,

· realnost programa u smislu mogućnosti provođenja,

· ukupna dosadašnja aktivnost udruge – nositelja programa.

Članak 5.

Za dodjelu financijske potpore iz proračuna Grada Zlatara mogu se natjecati samo udruge upisane u registar udruga za čiju djelatnost, temeljem posebnih propisa, ne postoji obveza  osiguranja  sredstava  u  gradskom proračunu, odnosno čija se djelatnost u cjelini ne financira iz drugih izvora.

Članak 6.


Financijsku potporu neće moći ostvariti:

· znanstveno-istraživački projekti,

· projekti vjerskih ciljeva i aktivnosti,

· aktivnosti za koje je odgovorna država (osnovna zdravstvena skrb, formalno obrazovanje i sl.),

· projekti velikih razmjera za koje su potrebna znatna financijska sredstva,

· projekti koji se isključivo temelje na investicijskim ulaganjima, izgradnji ili adaptaciji kapitalnih objekata ili kupnji opreme,

· programi koji se odnose na jednokratne manifestacije kao npr. konferencije, okrugli stolovi, seminari, proslave, izleti, hodočašća i sl., osim u slučaju kada su te aktivnosti dio trajnijeg i sveobuhvatnijeg programa.

Članak 7.

Maksimalni iznos financijske potpore pojedinom programu ili projektu iznosi 5.000,00 kuna.
Članak 8.


Gradonačelnik za svaku proračunsku godinu raspisuje javni natječaj sukladno Odluci.

Članak 9.



Prijave s prilozima se dostavljaju na propisanim obrascima koji se mogu naći na web stranici Grada Zlatara www.zlatar.hr ili podići u Jedinstvenom upravnom odjelu Grada Zlatara na adresu:

Grad Zlatar, Park hrvatske mladeži 2, 49250 ZLATAR, osobno ili preporučeno poštom. 
Članak 10.


Rok za prijavu  programa ili projekta je 30 dana od dana objave natječaja na oglasnoj ploči Grada Zlatara. Natječaj se oglašava putem Radio-Zlatara.

Članak 11.

Gradonačelnik imenuje Povjerenstvo za provedbu Natječaja za dodjelu financijskih potpora udrugama.

Članak 12.


Povjerenstvo za provedbu Natječaja za dodjelu financijskih potpora udrugama izvršit  će otvaranje zaprimljenih prijava, ocjenu pristiglih  programa  i  projekata te  predložiti visinu potpore. Potporu odobrava Gradonačelnik. 
Članak 13.


Rezultati natječaja se objavljuju na oglasnoj ploči Grada Zlatara i dostavljaju svim sudionicima natječaja.
Članak 14.

Između Grada Zlatara i udruge zaključuje se Ugovor o financijskoj potpori kojim se uređuju međusobni odnosi, prava i obveze Grada Zlatara i primatelja financijske potpore, a obavezno sadrži:
· osnovne podatke o udruzi

· iznos financijske potpore

· namjenu financijske potpore

· način pravdanja namjenskog trošenja sredstava (opisno i financijsko izvješće)

· odredbe u slučaju nenamjenskog trošenja sredstava.

Članak 15.


Ova Odluka objavit će se u „Službenom glasniku Krapinsko-zagorske županije“, a stupa na snagu danom objave. 
                                                                                         PREDSJEDNIK

                                                                                          Josip Pavlinić
